Der bliver plasket i bassinet i Brønderslev Svømmehal, når de ældre borgere knokler sig igennem en omgang fleksibel formiddagstræning. - Jeg havde ikke tænkt mig at blive pensionist og sidde hjemme i min stol. Jeg havde planer om at rejse en hel masse - det gør vi også - men der er jo masser af hverdage ind imellem, så hvis ikke jeg gik her, så ville jeg ligge derhjemme og læse, siger Inger Aarup Kristensen fra Brønderslev, som er en af de mange-årige deltagere. Laila Mølholt, som er centerleder for Brønderslev Hallerne, fik i 2018 idéen til den såkaldte fleksible formiddagstræning, hvor ældre borgere for 200 kroner om måneden kan deltage i de mange forskellige arrangementer i formiddagstimerne i Brønderslev Hallerne - som for eksempel aquafitness. - Vi startede faktisk, fordi vi havde noget ledig kapacitet, og da jeg var nyansat i 2018, så syntes jeg, at der skulle ske noget for dem, som har mulighed for at træne i formiddagstimerne. Så jeg tog fat i Brønderslev Kommune og ældrerådsformand Inger Møller Nielsen, og så fik vi stablet det her på benene, fortæller hun. En social mulighed I dag har mere end 100 borgere taget imod tilbuddet og får bevæget kroppen flere gange om ugen til en af de mange aktiviteter. Men det er ikke kun kroppen, der bliver plejet. - Efter hver træning drikker vi gratis kaffe, og der deltager de fleste, siger Inger Aarup Kristensen. Mellem de mange deltagende er pensionister, førtidspensionister og efterlønsmodtagere, som nu får fyldt formiddagen ud med en god cocktail af sundhed for krop og sjæl, inden frokosten skal stilles frem derhjemme. - Jeg er helt sikker på, at de bliver beriget med et liv, hvor de ikke kun får det bedre fysisk, men også socialt, siger Laila Mølholt. Flere besøgende Glæden hos de mange betyder en masse for besøgstallet i Brønderslev Hallerne. Da Laila Mølholt startede op i 2018, var der mellem 40 til 50 deltagere, men nu er det antal fordoblet. For at hun kan læne sig tilbage og slappe af, skal det antal dog nå op mellem 180 til 200. - Jeg håber, at det kan blive til, at vi har en helt stor flok, der kommer ind i vores faciliteter hver formiddag og spreder sig ud på forskellige aktiviteter, og så mødes igen og får den her sociale kop kaffe, som jeg plejer at sige. Efter deltagerne har haft en times intens træning, er der netop tid til velfortjent afslapning og hygge med hinanden. - Efter den dag her, hvor vi har knoklet, så kommer hele fortjenesten, for nu skal vi i saunagus, og bagefter skal vi ind og have kaffe, siger Inger Aarup Kristensen lettere forpustet. Se hele indslaget her:

Opsummering:
Det er vigtigt at huske motionen i alle aldre. Hos Brønderslev Hallerne er de lykkedes med at få pusten op hos den ældre generation.